CELEX: 32019R0928
Language: mt
Date: 2019-06-03 00:00:00
Title: Regolament ta' Implimentazzjoni tal-Kummissjoni (UE) 2019/928 tat-3 ta' Ġunju 2019 dwar il-klassifikazzjoni ta' ċerti prodotti fin-Nomenklatura Magħquda

6.6.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 148/22
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2019/928
         tat-3 ta' Ġunju 2019
         dwar il-klassifikazzjoni ta' ċerti prodotti fin-Nomenklatura Magħquda
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 57(4) u l-Artikolu 58(2) tiegħu,
         Billi:
         
                     (1)
                  
                  
                     Biex tiġi żgurata l-applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), jeħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
                  
               
                     (2)
                  
                  
                     Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li hija bbażata fuqha parzjalment jew kollha kemm hi, jew li żżid kwalunkwe sottodiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan li jiġu applikati t-tariffi u miżuri oħra relatati mal-kummerċ tal-prodotti.
                  
               
                     (3)
                  
                  
                     Skont dawk ir-regoli ġenerali, il-prodotti deskritti fil-kolonna (1) tat-tabella stabbilita fl-Anness jenħtieġ li jiġu kklassifikati taħt il-kodiċi tan-NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.
                  
               
                     (4)
                  
                  
                     Jixraq li jiġi stipulat li l-informazzjoni vinkolanti dwar it-tariffi maħruġa għall-prodotti kkonċernati minn dan ir-Regolament u li ma tikkonformax ma' dan ir-Regolament, tkun tista' tibqa' tiġi invokata mid-detentur, għal ċertu perjodu, skont l-Artikolu 34(9) tar-Regolament (UE) Nru 952/2013. Dak il-perjodu jenħtieġ li jkun ta' tliet xhur.
                  
               
                     (5)
                  
                  
                     Il-miżuri previsti f'dan ir-Regolament huma konformi mal-opinjoni tal-Kumitat tal-Kodiċi Doganali,
                  
               ADOTTAT DAN IR-REGOLAMENT:
         
            Artikolu 1
            Il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati fin-Nomenklatura Magħquda skont il-kodiċi NM indikat fil-kolonna (2) ta' dik it-tabella.
         
         
            Artikolu 2
            L-informazzjoni vinkolanti dwar it-tariffi li ma tkunx konformi ma' dan ir-Regolament tista' tibqa' tiġi invokata skont l-Artikolu 34(9) tar-Regolament (UE) Nru 952/2013 għal perjodu ta' tliet xhur mid-data tad-dħul fis-seħħ ta' dan ir-Regolament.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-3 ta' Ġunju 2019.
            
               
                  Għall-Kummissjoni,
               
               
                  F'isem il-President,
               
               Stephen QUEST
               
                  Direttur Ġenerali
               
               
                  Direttorat Ġenerali għat-Tassazzjoni u l-Unjoni Doganali
               
            
         
         
            (1)  ĠU L 269, 10.10.2013, p. 1.
         
            (2)  Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).
      
      
         
            ANNESS
            
                        Deskrizzjoni tal-prodotti
                     
                     
                        Klassifikazzjoni
                        (Kodiċi - NM)
                     
                     
                        Raġunijiet
                     
                  
                        (1)
                     
                     
                        (2)
                     
                     
                        (3)
                     
                  
                        Oġġett (kaxxa tal-fibra ottika mingħajr konnetturi) ċilindriku b'dijametru ta' madwar 140 mm u għoli ta' 400 mm. L-oġġett jiżen madwar 2,5 kg. L-oġġett huwa magħmul prinċipalment mill-plastik b'xi elementi żgħar (irfid u viti) tal-metall.
                        Il-bażi tal-oġġett għandha erba' punti ta' dħul tal-kejbil. Meta l-oġġett ikun kompletament armat, il-bażi titwaħħal mal-għata tal-plastik ċilindrika tal-oġġett permezz ta' qafla tonda li tista' tinqala'.
                        Fuq ġewwa hemm splice tray tal-plastik, imwaħħal mal-bażi tal-oġġett. Dan it-tray fih kanali speċifiċi. Meta jinbiegħ, l-oġġett ma jkunx mgħammar b'konnekters.
                        L-oġġett kollu kemm hu huwa maħsub għall-preservazzjoni tal-kejbils.
                        
                            (*1) Ara l-istampi
                     
                     
                        3926 90 97 
                     
                     
                        Il-klassifikazzjoni hija determinata mir-Regoli Ġenerali 1 u 6 għall-interpretazzjoni tan-Nomenklatura Magħquda, u mill-kliem tal-kodiċijiet tan-NM 3926 , 3926 90  u 3926 90 97 .
                        Il-klassifikazzjoni taħt il-kodiċi NM 8536 70 00  bħala “konnekters użati għall-fibra ottika, mazzi jew kejbils tal-fibra ottika” jew taħt is-subintestatura 8536 90 10  bħala “konnessjonijiet u elementi ta' kuntatt għal wajer u kejbils” (jiġifieri apparat elettriku biex isiru l-konnessjonijiet) huwa eskluż, peress li l-oġġett huwa biss kaxxa. La huwa mgħammar bil-konnekters għall-fibri ottiċi, għall-mazzi tal-fibra ottika jew għall-kejbils ottiċi u lanqas ma għandu “konnessjonijiet u elementi ta' kuntatt għal wajer u kejbils”.
                        Il-klassifikazzjoni taħt l-intestatura 8538  bħala “Partijiet tajbin għal użu biss jew prinċipalment mal-apparat tal-intestaturi 8535 , 8536  jew 8537 ” huwa eskluż ukoll peress li minħabba n-nuqqas ta' konnekters, kuntatti jew apparat ieħor għal dan l-għan, l-oġġett la jista' jitqies bħala apparat elettriku tal-intestatura 8536  u lanqas parti identifikabbli tiegħu.
                        Għaldaqstant, l-oġġett għandu jiġi kklassifikat skont il-materjal kostitwenti (plastik) taħt il-kodiċi tan-NM 3926 90 97  bħala oġġetti oħra tal-plastik.
                     
                  
               (*1)  L-istampi huma biss għal finijiet ta' informazzjoni.